100 de politisti au descins în această dimineață, efectuând 38 de perchezitii la firme din complexul agricol. Respectivele firme aparțin nepoților și finilor lui Gigi Becali. Acuzațiile sunt spălare de bani. Aceștia au primit mandate de aducere la audieri. Prejudiciul provocat este de 5 milioane de euro.

Polițiștii efectuează, joi dimineață, 38 de percheziții la sediile unor firme din domeniul agricol, al construcțiilor și al comerțului, ai căror reprezentanți sunt bănuiți de evaziune fiscală și spălare a banilor, cu un prejudiciu de aproximativ cinci milioane de euro, urmând să fie puse în aplicare 47 de mandate de aducere.

Potrivit unui comunicat de presă transmis de Inspectoratul General al Poliției Române (IGPR), polițiștii Direcției de Investigare a Criminalității Economice, sub coordonarea procurorului de caz de la Parchetul de pe lângă Înalta Curte de Casație și Justiție, efectuează 38 de percheziții în București și în județele Ilfov, Constanța și Călărași, la sediile sociale și punctele de lucru ale unor firme și la locuințele persoanelor ce coordonează activitatea acestora.

„În cauză se efectuează cercetări cu privire la săvârșirea de către reprezentanții unor societăți comerciale, ce și-au desfășurat activitatea în domeniul agricol, al construcțiilor și comerțului, a unor posibile infracțiuni de evaziune fiscală și spălare a banilor. Cei în cauză ar fi evidențiat cheltuieli care nu au la bază operațiuni reale ori alte operațiuni fictive. În fapt, în contabilitatea acestor societăți ar fi fost înregistrate facturi emise de ‘societăți-fantomă’ (care nu au funcționat niciodată la sediul declarat, nu au avut angajați sau mijloace logistice necesare susținerii unei activități comerciale), precum și documente de plată a contravalorii acestor facturi, cea mai mare parte din sumele de bani achitate fiind retrase ulterior, în numerar, din conturile bancare ale firmelor fantomă”, se menționează în comunicat.

La activități participă aproximativ 100 de polițiști de investigare a criminalității economice, de la investigații criminale și de la transporturi din cadrul IGPR, de la Direcția Generală de Poliție a Municipiului București și de la inspectoratele de poliție județene Ilfov, Constanța și Călărași.

Vor fi puse în aplicare 47 de mandate de aducere, persoanele în cauză urmând a fi audiate la sediul Direcției de Investigare a Criminalității Economice.

Prejudiciul adus bugetului de stat prin eludarea obligațiilor fiscale aferente activității comerciale desfășurate a fost estimat la 25 de milioane de lei (peste 5 milioane de euro).